b'\n_START_ARTICLE_\nVarde\n_START_SECTION_\nHistoria\n_START_PARAGRAPH_\nVarden kaupungin tarkkaa ik\xc3\xa4\xc3\xa4 ei tiedet\xc3\xa4, mutta ensimm\xc3\xa4iset kirjalliset l\xc3\xa4hteet mainitsevat sen vuoden 1100 tienoilla, ja sen arvellaan olleen olemassa jo varhaiskeskiajalla. Kaupunki on kasvanut merenkulkijoille suojaisaan jokisuuhun, joka on ollut my\xc3\xb6s maanteiden risteyskohta sopivalla et\xc3\xa4isyydell\xc3\xa4 merest\xc3\xa4 ollakseen turvallinen. Tuolloin kaupunkia suojasi my\xc3\xb6s linnoitus. Noin vuonna 1300 linnoitus muutti kaupungin etel\xc3\xa4puolelle pienelle saarelle. Molempien linnoituksien sijaintipaikoilta on l\xc3\xb6ytynyt muinaisesineist\xc3\xb6\xc3\xa4, jota on n\xc3\xa4ytteill\xc3\xa4 Varden museossa. Vaikka kaupunki ei ole koskaan ollut suuri, on siell\xc3\xa4 jo keskiajalla ollut kaksi kirkkoa._NEWLINE_Varden Pyh\xc3\xa4n Jaakobin kirkon vanhimmat osat edustavat jo romaanista arkkitehtuuria 1000-luvun alkupuolelta, kun taas kirkon torni on per\xc3\xa4isin my\xc3\xb6h\xc3\xa4iskeskiajalta. Kirkkoa on my\xc3\xb6s my\xc3\xb6hempin\xc3\xa4 aikoina laajennettu._NEWLINE_Varde sai kaupunkioikeudet (tansk. k\xc3\xb8bstad) vuonna 1442. Kaupunki paloi melkein kokonaan 1821, joten Pyh\xc3\xa4n Jaakobin kirkko j\xc3\xa4i l\xc3\xa4hes ainoana keskiajalta per\xc3\xa4isin olevana rakennuksena j\xc3\xa4ljelle.'